Úradný vestník L 161 , 19/06/2002 S. 0011 - 0015



Rada rozhodnutie Rady z 13. júna 2002 ktorým sa prijíma akčný program pre správnu spoluprácu v oblastiach vonkajších hraníc, víz, azylu a prisťahovalectva (program ARGO) (2002/463/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 66, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru, so zreteľom na stanovisko Výboru pre regióny, keďže: (1) Správna spolupráca medzi členskými štátmi v oblastiach, na ktoré sa vzťahujú články 62 a 63 zmluvy, je súčasťou cieľa spoločenstva postupne vytvoriť oblasť slobody, bezpečnosti a spravodlivosti. (2) Jednotná akcia 98/244/SVV z 19. marca 1998, ktorú prijala Rada na základe článku K.3 Zmluvy o Európskej únii, ktorou sa zavádza program vzdelávania, výmien a spolupráce v oblasti azylu, prisťahovalectva a prekračovania vonkajších hraníc (program Odyseus) [3] skončila a prostriedky vyčlenené z rozpočtu sa vyčerpali v roku 2001. (3) Zodpovednosť za kontroly na vonkajších hraniciach EÚ sa stane ešte dôležitejšou teraz, keď je naplánované značné rozširovanie únie počas obdobia, kedy bude prebiehať správna spolupráca v oblastiach vonkajších hraníc, víz, azylu a prisťahovalectva (ARGO). Preto by program ARGO mal byť jednoducho jednoduchým predchodcom rozsiahlejších činností v tejto oblasti. (4) V súlade so závermi zo zasadnutia Európskej rady, ktoré sa konalo v Tampere v dňoch 15. a 16. októbra 1999, Komisia definovala vo svojom oznámení Rade a Európskemu parlamentu o polročnej aktualizácii hodnotenia pokroku dosiahnutého pri vytváraní oblasti "slobody, bezpečnosti a spravodlivosti" (prvý polrok roku 2001) ambiciózny legislatívny program, ktorý by mal viesť k novému súboru pravidiel spoločenstva v oblasti spravodlivosti a vnútorných vecí, ktoré budú musieť členské štáty vykonávať. (5) Zjednotenie praktík členských štátov pri uplatňovaní právnych predpisov spoločenstva je možné dosiahnuť posilňovaním spolupráce a vzájomnej súčinnosti medzi národnými agentúrami a medzi nimi a Komisiou. (6) Individuálna činnosť jednotlivých správ nemôže takéto výsledky dosiahnuť. Preto je potrebný rámec spoločenstva pre zlepšovanie vzájomného súladu medzi príslušnými národnými agentúrami a spôsobom ako vykonávajú príslušné právne predpisy spoločenstva a pre definovanie prioritných oblastí potrebnej správnej spolupráce. (7) Na zabezpečenie úspechu tohto akčného programu je potrebná vysoká úroveň vzdelávania rovnakej kvality v rámci celého spoločenstva, využitím skúseností získaných v rámci programu Odyseus. (8) Realizácia akčného programu spoločenstva predstavuje jeden z najefektívnejších spôsobov dosahovania týchto cieľov a poskytne spoločenstvu základ pre posúdenie, či by bolo zriadenie spoločnej vzdelávacej inštitúcie vhodným spôsobom zlepšovania vzdelávania v oblasti právnych predpisov spoločenstva pre pracovníkov členských štátov. (9) Opatrenia potrebné pre vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovuje postupy na uplatňovanie vykonávacích právomocí delegovaných na Komisiu [4]. (10) Akcie vykonávané v rámci tohto programu by mali byť doplnkové a koordinované s ostatnými činnosťami spolupráce a vzdelávania financovanými z rozpočtu spoločenstva. (11) V súlade s článkami 1 a 2 protokolu o stanovisku Dánska, ktorý tvorí prílohu Zmluvy o Európskej únii a Zmluvy o založení Európskeho spoločenstva, sa Dánsko prijímania tohto rozhodnutia nezúčastní a preto nie je pre Dánsko ani záväzné a ani sa na neho nevzťahuje. (12) V súlade s článkom 3 protokolu o stanovisku Spojeného kráľovstva a Írska, ktorý tvorí prílohu Zmluvy o Európskej únii a Zmluvy o založení Európskeho spoločenstva, Spojené kráľovstvo oznámilo listom zo dňa 29. januára 2002 svoje želanie zúčastniť sa prijímania a uplatňovania tohto rozhodnutia. (13) V súlade s článkom 1 protokolu o stanovisku Spojeného kráľovstva a Írska, ktorý tvorí prílohu Zmluvy o Európskej únii a Zmluvy o zriadení Európskych spoločenstiev, sa Írsko prijímania tohto rozhodnutia nezúčastní. Následkom toho a bez dopadu na článok 4 uvedeného protokolu sa ustanovenia tohto rozhodnutia na Írsko nevzťahujú. (14) Finančná referenčná čiastka v zmysle bodu 34 Medziinštitucionálnej dohody medzi Európskym parlamentom, Radou a Komisiou zo 6. mája 1999 o rozpočtovej disciplíne a zlepšení rozpočtového konania [5] je uvedená v tomto rozhodnutí na celú dobu trvania programu bez toho, aby to ovplyvňovalo právomoci rozpočtového orgánu, ako sú definované v zmluve, PRIJALA TOTO ROZHODNUTIE: KAPITOLA I ÚVODNÉ USTANOVENIA Článok 1 Predmet a trvanie Toto rozhodnutie zavádza akčný program spoločenstva s názvom "program ARGO" na podporu a doplnenie akcií vykonávaných spoločenstvom a členskými štátmi pri vykonávaní právnych predpisov spoločenstva založených na článkoch 62, 63 a 66 zmluvy. Program ARGO sa bude týkať obdobia od 1. januára 2002 do 31. decembra 2006. Článok 2 Definícia Na účely tohto rozhodnutia výraz "národné agentúry" znamená správne a súdne orgány členských štátov alebo ostatné inštitúcie poverené týmito orgánmi vykonávaním právnych predpisov spoločenstva založených na článkoch 62 a 63 zmluvy a článku 66 zmluvy, pokiaľ sa týka spolupráce medzi národnými agentúrami v oblastiach, na ktoré sa vzťahujú uvedené články 62 a 63. Článok 3 Všeobecné ciele Program ARGO prispeje k nasledujúcim cieľom: a) podpora spolupráce medzi národnými agentúrami pri vykonávaní právnych predpisov spoločenstva so zvláštnou pozornosťou venovanou získavaniu zdrojov a koordinovanej a jednotnej praxi; b) podpora jednotného uplatňovania právnych predpisov spoločenstva s cieľom harmonizovať rozhodnutia prijímané národnými agentúrami členských štátov a tým predchádzať nesprávnemu fungovaniu, ktoré by mohlo mať dopad na postupné vytváranie oblasti slobody, bezpečnosti a spravodlivosti; c) zlepšenie celkovej efektívnosti národných agentúr pri vykonávaní ich úloh pri vykonávaní právnych predpisov spoločenstva; d) zabezpečenie, aby sa náležitá pozornosť venovala dimenzii spoločenstva v organizácii národných agentúr prispievajúcich k vykonávaniu právnych predpisov spoločenstva; e) nabádanie k transparentnosti akcií vykonávaných národnými agentúrami posilňovaním ich vzťahov s príslušnými národnými a medzinárodnými vládnymi a mimovládnymi organizáciami. KAPITOLA II ČINNOSTI, NA KTORÉ SA VZŤAHUJE ARGO Článok 4 Činnosti v oblasti vonkajších hraníc Na účely dosiahnutia cieľov uvedených v článku 3 program ARGO podporuje činnosti členských štátov v oblasti vonkajších hraníc určené na: a) zabezpečenie toho, aby členské štáty vykonávali hraničné kontroly v súlade so spoločnými princípmi a vykonávacími pravidlami ustanovenými v právnych predpisoch spoločenstva; b) presadzovanie rovnakej úrovne účinnej ochrany a dohľadu na vonkajších hraniciach; c) posilňovanie účinnosti kontrol na hraničných priechodoch a dohľadu medzi priechodmi. Článok 5 Činnosti v oblasti víz Na účely dosiahnutia cieľov uvedených v článku 3 program ARGO podporuje činnosti členských štátov v oblasti víz určené na: a) zabezpečenie toho, aby členské štáty vydávali víza v súlade so spoločnými princípmi a vykonávacími pravidlami ustanovenými v právnych predpisoch spoločenstva; b) presadzovanie rovnakej úrovne kontroly a bezpečnosti pri vydávaní víz; c) presadzovanie harmonizácie pri posudzovaní žiadostí o vydanie víz a najmä sprievodných dokumentov týkajúcich sa účelu cesty, prostriedkov na živobytie a ubytovanie; d) podporu harmonizácie výnimiek uplatňovaných členskými štátmi na určité kategórie žiadateľov o víza s cieľom uľahčovať kontroly na vonkajších hraniciach a slobodu pohybu medzi členskými štátmi; e) celkové rozširovanie konzulárnej spolupráce medzi členskými štátmi. Článok 6 Činnosti v oblasti azylu Na účely dosiahnutia cieľov uvedených v článku 3 program ARGO podporuje činnosti členských štátov v oblasti azylu určené na: a) podporu zavádzania a prevádzky spoločného európskeho azylového systému podpornými opatreniami a normami vedúcimi k spoločnému azylovému konaniu a jednotnému postaveniu osôb, ktorým bol poskytnutý azyl platný v celom spoločenstve; b) napomáhanie určovať štát zodpovedný za preverenie žiadosti o azyl; c) podporu aproximácie pravidiel o uznávaní a obsahu postavenia utečenca, doplnené opatreniami o doplnkových formách ochrany ponúkajúce vhodné postavenie akejkoľvek osobe, ktorá takúto ochranu potrebuje; d) posilnenie účinnosti a spravodlivosti azylového konania a zvýšenie súladu medzi rozhodnutiami týkajúcimi sa žiadostí o azyl; e) prípravu zariadení na opätovné usídlenie sa a vstupných zariadení a právnych prostriedkov pre prijímanie osôb v členských štátoch z humanitárnych dôvodov. Článok 7 Činnosti v oblasti prisťahovalectva Na účely dosiahnutia cieľov uvedených v článku 3 program ARGO podporuje činnosti členských štátov v oblasti prisťahovalectva určené na: a) zabezpečenie toho, aby členské štáty vydávali povolenia k pobytu a pracovné povolenia v súlade so spoločnými princípmi a vykonávacími pravidlami ustanovenými v právnych predpisoch spoločenstva; b) podporu poznania pravidiel vydávania povolení k pobytu a pracovných povolení pre štátnych príslušníkov tretích krajín; c) nabádanie k overovaniu výsledkov a vnímania prisťahovaleckej politiky spoločenstva v krajinách pôvodu migrantov; d) zabezpečenie efektívneho, účinného a jednotného uplatňovania príslušných spoločných pravidiel a politík vo vzťahu k nepravidelným migračným vlnám a nezákonným prisťahovalcom pri súčasnom zabezpečení dostatočnej úrovni prístupu k medzinárodnej ochrane; e) rozširovanie spolupráce v oblasti návratu štátnych príslušníkov tretích krajín a osôb bez štátnej príslušnosti bez povolenia k pobytu a zamietnutých žiadateľov o azyl, vrátane tranzitu cez ostatné členské štáty a tretie krajiny; f) posilňovanie boja proti nezákonným prisťahovaleckým sieťam a predchádzanie ilegálnym tokom prisťahovalcov. Článok 8 Druhy činností Na účely dosahovania cieľov uvedených v článku 3 a činností uvedených v článkoch 4, 5, 6 alebo 7 môže program ARGO podporovať nasledujúce druhy akcií: a) vzdelávacie akcie, najmä vrátane vypracovávania jednotných učebných plánov a spoločných hlavných vzdelávacích programov, ktoré majú byť organizované národnými agentúrami a doplnkové akcie zamerané na to, aby národné agentúry prijímali najlepšie pracovné metódy a techniky vyvinuté v ostatných členských štátoch; b) výmena pracovníkov zabezpečujúca, aby sa pracovníci preložení na iné pracovisko efektívne zúčastňovali prác v hosťujúcich národných agentúrach; c) akcie na jednej strane zamerané na podporu používania počítačom spracovaných súborov a postupov, vrátane používania najnovších techník pre elektronickú výmenu údajov a na druhej strane zamerané na zber, analýzu, distribúciu a využívanie informácií čo najširším využitím informačných technológií, najmä zriadenia informačných bodov a webstránok; d) hodnotenie dopadu spoločných pravidiel a postupov založených na článkoch 62 a 63 zmluvy; e) akcie určené na podporu rozvoja najlepšej praxe s cieľom zlepšovať pracovné metódy a zariadenia, zjednodušovať postupy a skracovať termíny; f) prevádzkové činnosti, ktoré by mohli zahŕňať zriaďovanie spoločných prevádzkových centier a tímov zložených z pracovníkov z dvoch alebo viacerých členských štátov; g) štúdie, výskum, konferencie a semináre za účasti pracovníkov členských štátov a komisie a kde to prichádza do úvahy, aj pracovníkov príslušných národných a medzinárodných vládnych a mimovládnych organizácií; h) mechanizmy pre konzultácie a združovanie príslušných národných a medzinárodných vládnych a mimovládnych organizácií; i) činnosti členských štátov v tretích krajinách, najmä misie zamerané na získavanie faktov v krajinách pôvodu a tranzitu; j) boj proti falšovaniu dokladov. Článok 9 Špeciálne akcie Do programu ARGO môžu byť zaradené aj ďalšie formy spolupráce medzi národnými agentúrami v politických oblastiach, na ktoré sa vzťahujú články 62 a 63 zmluvy, najmä naliehavé spoločné operácie a akcie s obmedzeným rozsahom a trvaním vyplývajúce zo situácie, ktorá si vyžaduje okamžitú reakciu. Ročný pracovný program uvedený v článku 12 vytvára rámec pre financovanie týchto špeciálnych akcií, vrátane cieľov a hodnotiacich kritérií. KAPITOLA III FINANČNÉ USTANOVENIA, RIADENIE A MONITOROVANIE Článok 10 Splnenie podmienok pre poskytnutie financovania 1. Na splnenie podmienok pre spolufinancovanie z programu ARGO musia akcie uvedené v článku 8 a navrhnuté národnou agentúrou jedného členského štátu: a) zahŕňať: - aspoň dva ďalšie členské štáty, alebo - ďalší členský štát a kandidátsku krajinu, ak je cieľom príprava na jej pristúpenie, alebo - ďalší členský štát a tretiu krajinu, ak by to bolo výhodné pre účely navrhovanej akcie; b) sledovať jeden zo všeobecných cieľov uvedených v článku 3; c) vykonávať v príslušnej politickej oblasti jednu z činností uvedených v článkoch 4, 5, 6 alebo 7. 2. Akcie uvedené v článku 8 môžu združovať účastníkov z národných agentúr ktoréhokoľvek členského štátu, ktorý nie je týmto rozhodnutím viazaný. 3. Akcie navrhované Komisiou budú podporovať a napomáhať správnej spolupráci pri dosahovaní všeobecných cieľov uvedených v článku 3 a v príslušných politických oblastiach podporovať činnosti uvedené v článkoch 4, 5, 6 alebo 7. Článok 11 Financovanie 1. Finančná referenčná čiastka pre realizáciu programu ARGO je 25 mil. EUR. 2. Ročné vyčlenené čiastky schvaľuje rozpočtový orgán v rámci limitov finančného výhľadu. 3. Akciám uvedeným v článku 10 ods. 1 na jednej strane a akciám uvedeným v článku 10 ods. 3 na strane druhej sa pridelí rovnaký podiel z ročnej čiastky. 4. Spolufinancovanie akcie uvedenej v článku 10 ods. 1 z programu ARGO vylučuje akékoľvek ďalšie financovanie z iného programu financovaného z rozpočtu Európskych spoločenstiev. 5. Finančné rozhodnutia týkajúce sa akcií uvedených v článku 10 ods. 1 podliehajú grantovým dohodám uzatvoreným medzi komisiou a národnými agentúrami navrhujúcimi akcie. Finančné rozhodnutia a z nich vyplývajúce zmluvy podliehajú finančnej kontrole vykonávanej Komisiou a auditu vykonávanému Dvorom auditorov. 6. Podiel podpory z rozpočtu Európskych spoločenstiev na akcie uvedené v článku 10 ods. 1 nemôžu vo všeobecnosti prevýšiť 60 % nákladov na akciu. Za výnimočných okolností sa však tento podiel môže zvýšiť až na 80 %. Článok 12 Implementácia 1. Komisia je spoločne s členskými štátmi zodpovedná za riadenie a realizáciu programu ARGO. 2. Komisia riadi program ARGO v súlade s finančným nariadením. 3. Na realizáciu programu ARGO Komisia v rámci pôsobnosti všeobecných cieľov uvedených v článku 3: a) pripraví ročný pracovný program pozostávajúci zo špecifických cieľov, tematických priorít a opisu akcií uvedených v článku 10 ods. 3, ktoré má Komisia v úmysle vykonať, a v prípade potreby aj zoznam ďalších akcií; b) vyhodnotí a vyberie akcie navrhované národnými agentúrami. 4. Ročný pracovný program a špeciálne akcie uvedené v článku 9, ako aj akcie navrhované Komisiou, sa prijmú v súlade s postupom uvedeným v článku 13 ods. 2 Zoznam vybraných akcií sa príjme v súlade s postupom uvedeným v článku 13 ods. 3 5. Komisia vyhodnotí a vyberie akcie navrhované národnými agentúrami na základe nasledujúcich kritérií: a) súlad s ročným pracovným programom, všeobecnými cieľmi uvedenými v článku 3 a činnosťami uvedenými v článkoch 4, 5, 6 alebo 7 v príslušnej politickej oblasti; b) európska dimenzia navrhovanej akcie a/alebo priestor pre účasť kandidátskych krajín; c) zlučiteľnosť s prácou vykonanou alebo plánovanou v rámci politických priorít spoločenstva v oblastiach, na ktoré sa vzťahujú články 62 a 63; d) komplementarita s ostatnými minulými, súčasnými alebo budúcimi akciami v rámci správnej spolupráce; e) schopnosť národných agentúr realizovať navrhovanú akciu; f) nepopierateľná kvalita navrhovanej akcie čo sa týka jej koncepcie, organizácie, prezentácie a očakávaných výsledkov; g) výška podpory požadovanej z programu ARGO a jej primeranosť vzhľadom na očakávané výsledky; h) dopad očakávaných výsledkov na všeobecné ciele uvedené v článku 3 a na činnosti uvedené v článkoch 4, 5, 6 alebo 7 v príslušnej politickej oblasti. KAPITOLA IV VŠEOBECNÉ A ZÁVEREČNÉ USTANOVENIA Článok 13 Výbor 1. Komisii pomáha výbor, ďalej uvádzaný ako "výbor ARGO". 2. Pri odvolávaní sa na tento odsek sa uplatnia články 4 a 7 rozhodnutia 1999/468/ES. Lehota ustanovená v článku 4 ods. 3 rozhodnutia 1999/468/ES je stanovená na tri mesiace. 3. Pri odvolávaní sa na tento odsek sa uplatnia články 3 a 7 rozhodnutia 1999/468/ES. 4. Výbor ARGO si prijme vlastný rokovací poriadok. 5. Komisia môže pozvať zástupcov z kandidátskych krajín na informačné stretnutia po stretnutiach výboru ARGO. Článok 14 Monitorovanie a hodnotenie 1. Komisia a členské štáty priebežne monitorujú a vyhodnocujú realizáciu programu ARGO. 2. Komisia každý rok predloží Európskemu parlamentu a Rade správu o realizácii programu ARGO. Táto správa má analyzovať dosiahnutý pokrok a v prípade potreby sa doplní o návrhy na zabezpečenie jednotného uplatňovania právnych predpisov spoločenstva založenej na článkoch 62 a 63 zmluvy v členských štátoch. Komisia predloží prvú správu najneskôr do 31. decembra 2003 a záverečnú správu najneskôr do 31. decembra 2007. Článok 15 Účinnosť Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. Článok 16 Adresáti Toto rozhodnutie je adresované členským štátom v súlade so Zmluvou o založení Európskeho spoločenstva. V Luxemburgu 13. júna 2002 Za Radu predseda M. Rajoy Brey [1] Ú. v. C 25 E, 29. 1. 2002, s. 526. [2] Stanovisko doručené 9. apríla 2002 (zatiaľ neuverejnené v Úradnom vestníku). [3] Ú. v. L 99, 31. 3. 1998, s. 2. [4] Ú. v. L 184, 17. 7. 1999, s. 23. [5] Ú. v. C 172, 18. 6. 1999, s. 1. --------------------------------------------------